નવી દિલ્હીઃ વડાપ્રધાન મોદીએ અમારા સહયોગી ટાઈમ્સ ઓફ ઇન્ડિયાને આપેલા એક્સક્લુઝીવ ઇન્ટર્વ્યુંમાં દાવો કર્યો કે આગામી વર્ષે લોકસભા ચૂંટણીમાં તેઓ 2014 કરતા પણ વધુ મત અને બેઠકો સાથે વિજયી બનીની ફરી સરકાર બનાવશે. તેમણે કહ્યું કે, ‘મહા ગઠબંધન ફેઇલ જશે લોકો મજબૂત અને નિર્ણાયક સરકાર માગે છે જે સારુ પરિણામ આપી શકે.’ આ ઇન્ટર્વ્યુંમાં વડાપ્રધાન મોદીએ મોબ લિંચિંગની પણ જાહેર નિંદા કરી ચિંતા વ્યક્ત કરી હતી. તેમણે આ કૃત્યને જઘન્ય અપરાધ જણાવ્યો હતો. આ સાથે જ પીએમ મોદીએ કહ્યું કે, દેશમાં જે ઈમાનદારી પૂર્વક વેપાર કરે છે તેમને બધી જ સુવિધા સાથે સુરક્ષા મળશે. જ્યારે ભ્રષ્ટાચારીઓને તસુભાર પણ છોડવામાં નહીં આવે. તેમજ આસામમાં હાલમાં જ જાહેર થયેલ નેશનલ રજિસ્ટર ઓફ સિટિઝન્સને પૂર્ણરુપે લાગૂ પાડવા માટે પણ મક્કમ નિર્ધાન દેખાડ્યો હતો.